SKRIFTLIG FORESPØRGSEL P-1324/00

af Astrid Thors (ELDR) til Kommissionen

(17. april 2000)

Om: Psykologhjælp i forbindelse med naturkatastrofer og andre alvorlige ulykker

I Europa er der i de seneste år sket flere alvorlige ulykker og naturkatastrofer: jordskælv, sne- eller jordskred, oversvømmelser, togulykker, skibskatastrofer, mineulykker osv. Ud over at kræve utallige dødsofre og medføre legemsbeskadigelse har katastroferne påført en række mennesker psykiske lidelser og skader.

Der er et stort behov for omgående psykologhjælp til katastroferamte, og psykologhjælp i løbet af de første dage forbedrer restitueringsmulighederne betydeligt.

Mange europæiske lande har oprettet hjælpeorganisationer med det formål at yde hjælp til katastroferamte med behov for psykologhjælp. Disse er f.eks. tilsluttet EFPPA (European Federation of Professional Psychologists Association), som har 30 medlemslande.

Er der i EU iværksat projekter, hvis mål er at hjælpe katastroferamte med behov for psykologhjælp, eller er der planer om at oprette lignende programmer på europæisk plan?

Svar afgivet på Kommissionens vegne af David Byrne

(16. juni 2000)

Inden for EF-handlingsprogrammet om civilbeskyttelse for 1998 og 1999 (Rådets beslutning 98/22/EF af 19. december 1997(1)), har Kommissionen som led i et større projekt om katastrofemedicin finansieret følgende aktioner inden for området psykosocial hjælp i forbindelser med katastrofer: en workshop, hvor de ansvarlige og de personer, der er involveret i den civile beskyttelse, selv lærer at forberede sig på den psykosociale dimension af katastroferne, flere workshopper om forvaltningen af den psykosociale opfølgning på kollektive nødsituationer, en workshop om psykosocial hjælp i forbindelse med kriser.

Disse aktiviteter har ført til praktiske råd om tilrettelæggelsen af psykosocial hjælp på Internettet til de involverede, ofrene og deres familiemedlemmer:

http://europa.eu.int/comm/environment/civil/

Således har Belgien som led i EF-handlingsprogrammet om civilbeskyttelse for 2000-2004 (Rådets afgørelse 1999/847/EF af 9. december 1999(2)), foreslået et projekt om forvaltning af psykosocial hjælp i tilfælde af katastrofer. Projektet har til formål at skabe en metodologisk vejledning, indikatorer, der skal sikre opfølgning, samt et system til uddannelse af de ansvarlige, som skal dække Fællesskabet i sin helhed.

På folkesundhedsområdet er der vedtaget et EF-handlingsprogram vedrørende forebyggelse af personskader (Europa-Parlamentets og Rådets afgørelse nr. 372/1999/EF af 8. februar 1999(3)). Dets hovedformål er at bidrage til aktiviteter inden for folkesundheden, der har til hensigt at begrænse personskader, samt fremme den epidemiologiske opfølgning i forbindelse med personskader og sikre udveksling af oplysninger om anvendelsen af disse data for derigennem at bidrage til at definere de prioriterede områder og de bedste strategier til forebyggelse. Der har ikke hidtil været præsenteret projekter vedrørende psykosocial hjælp i tilfælde af alvorlige ulykker eller naturkatastrofer. Sådanne projekter kunne dog komme i betragtning, under hensyntagen til udvælgelseskriterierne, de årlige prioriterede områder og de ressourcer, der er til rådighed på årsbasis.

(1) EFT L 8 af 14.1.1998.

(2) EFT L 327 af 21.12.1999.

(3) EFT L 46 af 20.2.1999.